**Összehangolják tevékenységüket az erdőirtások ellen küzdő EUTR hatóságok**

**Október közepén Bukarestben tanácskoztak a Nemzeti Élelmiszerlánc-biztonsági Hivatal (NÉBIH) faanyag-kereskedelmi lánc ellenőrzésért felelős erdészeti szakemberei és a román társszervek képviselői. A kétoldalú egyeztetés célja az volt, hogy elősegítse az illegális erdőirtások útján kitermelt, jogszerűtlenül forgalomba hozott, illetve szállított faanyag közös erőkkel történő kiszűrését. A tanácskozás fontosságát és eredményességét jól mutatja, hogy az újonnan szerzett ismeretek révén több száz mázsa igazolatlan eredetű faanyagot helyeztek hatósági zár alá novemberben a NÉBIH szakemberei.**

A bukaresti mezőgazdasági attasé közbenjárásának köszönhetően a román fővárosban szerveztek szakmai egyeztetést Magyarország és Románia faanyag-kereskedelmi lánc ellenőrzésért felelős erdészeti szakemberei. A szomszédos országok szakmai erőforrásainak összehangolása azért is kiemelten fontos, mert a feketekereskedelem területén tevékenykedők a faanyag nyomon követési és adófizetési szabályokat más tagállamban történő értékesítéssel is megpróbálják kijátszani.

A találkozón a felek megismerték egymás faanyag nyomon követési és ellenőrzési rendszerét, továbbá kialakították az adatokhoz történő gyors, részben azonnali hozzáférés lehetőségeit. A résztvevők reményei szerint az uniós szabályozás hatékony végrehajtását szolgáló operatív együttműködéssel tovább javul a faanyag nyomon követhetősége, amíg a kitermelési helytől eljut a felhasználóig.

Az illegális faanyag az erdők károsítása mellett jelentős versenyhátrányt okoz a tisztességesen működő gazdasági szereplőknek, a határ menti területeken pedig sok esetben közvetlenül megkárosítja a tűzifavásárló lakosságot is.

A NÉBIH szakemberei az újonnan szerzett ismeretek alapján – a Nemzeti Adó- és Vámhivatal ellenőreinek közreműködésével – november elején két Romániából érkező szállítójárművet és több száz mázsa igazolatlan eredetű faanyagot helyeztek hatósági zár alá a gyulai határon. Az ügyet mindkét ország EUTR hatósága vizsgálja, és a szabálysértésben érintettek valamennyien jelentős bírságra számíthatnak.

A faanyag kereskedelmi lánccal kapcsolatban további információk elérhetőek a [NÉBIH honlapján](http://portal.nebih.gov.hu/eutr), az ellenőrzések során feltárt jogsértésekről pedig az „[EUTR jogsértés listán](http://portal.nebih.gov.hu/eutr-jogsertesek)” tájékozódhatnak.

2017. november 21.

Nemzeti Élelmiszerlánc-biztonsági Hivatal